ORDE do 30 de marzo de 2007 de delegación de competencias en materia de redistribución de créditos correspondentes ao orzamento de gastos nas delegacións provinciais.
CONSELLERÍA DE SANIDADE — III. OUTRAS DISPOSICIÓNS — 09/04/2007

O Decreto 45/2006, do 23 de febreiro, polo que se establece a estrutura orgánica da Consellería de Sanidade, organiza esta, para o exercicio das súas competencias, en servizos centrais e órganos periféricos, definindo como periféricos as catro delegacións provinciais, que desenvolven as súas funcións no ámbito territorial correspondente a cada unha das provincias da Comunidade Autónoma de Galicia.
A este respecto, a Consellería de Sanidade pretende conseguir un maior nivel de eficacia e eficiencia no exercicio das funcións que lles poidan corresponder as delegacións provinciais, dentro do seu ámbito territorial respectivo, na coordinación, execución e control dos plans e programas de actuación deseñados, tanto no ámbito da planificación e ordenación sanitaria, como de farmacia e saúde pública, o que podería aumentar a través dun axeitado nivel de delegación de funcións, o que redundaría, asemade, nun progresivo achegamento da Administración e os seus servizos ao administrado.
Por outra banda, convén resaltar que para acadar unha maior axilización no trámite e resolución dos asuntos atribuídos á competencia da comunidade autónoma, achegando na medida do posible a Administración e os seus servizos ao cidadán, a Xunta de Galicia, sen esquecer o debido respecto aos principios informadores do procedemento administrativo común e ás súas garantías xurídicas, vén facendo uso da fórmula da delegación competencial.
Igualmente, a desconcentración ou redistribución de créditos é unha figura que, sen tratarse dunha modificación de crédito, permite cambiar dentro de cada servizo a oficina contable que leve a cabo a tramitación dos expedientes contables.
Na súa virtude, de acordo co previsto no artigo 4.8º do Decreto 45/2006, do 23 de febreiro, polo que se establece a estrutura orgánica da Consellería de Sanidade; facendo uso das facultades que me confiren os artigos 8 e 72.4º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999 (modificado polas leis 5/2000, do 28 de decembro, e 8/1999, do 30 de decembro); tendo en conta o disposto no artigo 13 da Lei 30/1992, do 26 de novembro (modificada pola Lei 4/1999, do 13 de xaneiro), sobre réxime xurídico das administracións públicas e do procedemento administrativo común; e nos artigos 38, 42 e 43 da Lei 1/1983, do 22 de febreiro
(modificada por Lei 11/1988, do 20 de outubro) reguladora da Xunta e do seu presidente,
DISPOÑO:
Primeiro.-Delégase no secretario xeral da consellería a facultade para establecer os créditos orzamentarios que serán obxecto de desconcentración ou redistribución nas súas delegacións provinciais.
Segundo.-Deléganse nos delegados provinciais, e respecto dos créditos que sexan obxecto deste desconcentración ou redistribución, a aprobación dos actos de autorización e disposición de créditos e o recoñecemento das obrigas e a proposta á Consellería de Economía e Facenda da ordenación dos correspondentes pagamentos.
Terceiro.-Deléganse nos delegados provinciais, e respecto dos créditos que sexan obxecto de desconcentración ou redistribución, as competencias como órgano de contratación, excepto naqueles expedientes reservados á aprobación previa do Consello da Xunta de Galicia.
Porén, naqueles supostos en que para determinados expedientes as competencias delegadas como órgano de contratación sexan abocadas, a competencia para autorizar e dispoñer dos gastos, recoñecer as obrigas e propoñer a ordenación dos pagamentos correspondentes, poderá continuar delegada nos delegados provinciais, de conformidade co establecido no artigo anterior.
Cuarto.-As resolucións administrativas que sexan adoptadas facendo uso das delegacións contidas na presente orde farán constar expresamente esta circunstancia e consideraranse ditadas pola autoridade que as conferiu.
Quinto.-De conformidade co establecido na disposición transitoria primeira do Decreto 45/2006, do 23 de febreiro, polo que se establece a estrutura orgánica da Consellería de Sanidade, mentres non se creen na secretaría xeral da consellería as unidades precisas para o desenvolvemento das funcións que lle corresponden en materia económica e orzamentaria, as ditas funcións e, en concreto, as que se delegan nesta orde, serán exercidas, coa superior dirección da secretaría xeral, pola División de Recursos Económicos do Servizo Galego de Saúde.
Disposición derrogatoria
Quedan derrogadas cantas disposicións de igual ou inferior rango se opoñan ao disposto nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de marzo de 2007.
María José Rubio Vidal
Conselleira de Sanidade